Polisie ondersoek nou ‘roekelose’ trokdrywer  ’n Skermskoot van die vragmotor wat Saterdag op video vasgevang is waar dit ander voertuie oor sperstrepe en om gevaarlike draaie verbysteek. Die polisie in KwaZulu-Natal ondersoek nou ŉ klag van roekelose en nalatige bestuur teen die bestuurder van die vragmotor wat ander voertuie oor sperstrepe en om gevaarlike draaie verbygesteek het. Dít volg nadat ’n motoris wie se voertuig deur dié vragmotor getref is ’n klag by die polisie ingedien het. Beeldmateriaal wat wys hoe die vragmotor ander motors verbysteek, is op sosiale media versprei. Eric Masilela, direkteur van Ni-Da Transport in Newcastle aan wie die vragmotor behoort, het vroeër aan Maroela Media gesê dat die voorval op N11 in Mpumalanga plaasgevind het. Die vragmotor het ook ŉ Mpumalanga-registrasienommer. Daar is egter intussen bevestig dat die voorval op die R34 in KwaZulu-Natal gebeur het. Die vragmotorbestuurder is glo in Charlestown in hegtenis geneem en gevolglik aangekla. “’n Saak van roekelose en nalatige bestuur word tans deur die polisie in Charlestown ondersoek. Die klaer beweer dat hy op 14 Mei teen ongeveer 09:30 op die Majuba-pas gery het toe ’n vragmotor sy voertuig gestamp het. Geen beserings is aangemeld nie. Die omstandighede rondom die voorval word ondersoek,” het kol. Nqobile Gwala, polisiewoordvoerder, Woensdag aan Maroela Media gesê. Gwala het nie bevestig of die vragmotorbestuurder steeds in aanhouding is of wanneer hy in die hof sal verskyn nie. Vusi Shongwe, LUR vir gemeenskapsveiligheid in Mpumalanga, het die voorval ten sterkste veroordeel en versoek dat die bestuurder se bestuurslisensie ingetrek word. “Hy het baie mense se lewens in gevaar gestel met die manier waarop hy bestuur het. Sulke bestuurders mag nie langer op paaie toegelaat word nie en verdien nie om ŉ bestuurslisensie te hê nie.” Shongwe sê voorts dat vragmotoreienaars bestuurders deeglik moet evalueer en ŉ sin van verantwoordbaarheid by hulle tuisbring om te verseker dat hulle altyd gehoor gee aan padreëls. Die departement sê hy sal met die eienaar van die vragmotor in verbinding tree om te verseker dat sulke voorvalle nie weer gebeur nie.